Et selskaps aksjer kan være notert på forskjellige børser og plattformer. Det er viktig å forstå at dette også innebærer en forskjell på kravene selskapene er underlagt både i forhold til rapportering, historikk og reguleringer. Dette medfører at du bør være litt mer kritisk og undersøkende om du skal handle såkalte unoterte aksjer. Det er fordi disse selskapene ikke er underlagt like streng regulering, og som oftest ikke har like lang historikk. Aksjer som er listet på NOTC-listen, såkalte unoterte aksjer, krever derfor at du gjennomfører en Hensiktsmessighetstest før du får tilgang til å handle disse aksjene. Aksjene på NOTC-listen handles manuelt, noe som vil si at dersom du ønsker å kjøpe eller selge en slik aksje, må meglerhuset ringe å avtale handler med potensielle kjøpere og selgere i andre meglerhus. Likviditeten i disse aksjene er som regel langt lavere enn de børsnoterte aksjene, og det kan fra tid til annen være svært vanskelig å gjennomføre handler i disse selskapene.